### Beslutningstema

Det skal besluttes, om den tidligere initiativpris, indstiftet af Landdistrikts- og Bosætningsudvalget i 2021, fortsat skal uddeles til initiativer gennemført i kommunens landdistrikter.

### Historik

I august 2021 besluttede Landdistrikts- og Bosætningsudvalget at indstifte en initiativpris, som pendant til mange andre kommuners "årets landsby"-pris. Prisen blev uddelt i december 2021 og blev opdelt, så der blev uddelt en pris til "Seniorerne i [adresse]" og til "Spark dæk" i Løgumkloster.

### Sagsfremstilling

Landdistrikts- og Bosætningsudvalget besluttede i 2021 at anerkende initiativer gennemført i kommunens byer og landsbyer med en initiativpris. Oplægget var at indføre en anerkendelse i stil med mange andre kommuners "årets landsby" - dog med den vinkel, at det ikke skulle være en bestemt by men et initiativ, der skulle belønnes. Formålet med at belønne et initiativ fremfor en by skulle være at inspirere andre til at understøtte den lokale udvikling. Prisen skulle anerkende ildsjæle, der bidrager til lokale initiativer, uanset om de er forankret i et lokalråd eller i en anden forening.

Landdistriktsudviklingen er fra 2022 lagt under Klima-, Vækst- og Udviklingsudvalget. Udvalget skal tage stilling til, om man vil fortsætte med en prisuddeling til Landdistriksområdet.

Forvaltningen vurderer, at en pris til området vil have en gavnlig effekt på kommunens landdistriktsområder og finder, at man bør finde en retning for en fortsat uddeling af en pris. I forlængelse af udvalgets fokus på bæredygtighed og klima lægger forvaltningen op til, at kriterierne tager udgangspunkt i det fokus, således prisen uddeles til bæredygtige initiativer. Forvaltningen har udarbejdet et forslag til kriterier, som omfatter initiativrigdom, formidling, fællesskaber, vidensdeling og lokal udvikling indenfor en bæredygtigheds- og klimaorienteret ramme. Kriterier og rammer er nærmere beskrevet i bilag.

Der lægges op til, at prisen uddeles på Fællesmødet med Landdistrikterne i november.

### Økonomi

Ca 15.000 kr., hvoraf de 10.000 er til Prismodtageren/ne. Økonomien afholdes indenfor Udvalgets landdistrikspulje.

### Fagchefen for Teknik og Plan indstiller,

at prisen uddeles i november, startende i 2022,

at forvaltningen sørger for indkaldelse af forslag til prismodtagere, og

at prisoverrækkelsen finder sted i forbindelse med Fællesmødet med Landdistrikterne i november.

### Beslutning

Indstillingen godkendt, idet der indsættes yderligere et kriterie, der afspejler formålsbeskrivelsen.